### NN 52/2015 (13.5.2015.), Pravilnik o provedbi Uredbe Komisije (EU) br. 1178/2011 o utvrđivanju tehničkih zahtjeva i administrativnih procedura vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća

MINISTARSTVO POMORSTVA, PROMETA I INFRASTRUKTURE

1017

Na temelju članka 149. stavka 2. Zakona o zračnom prometu (»Narodne novine«, broj 69/09, 84/11, 54/13 i 92/14) ministar pomorstva, prometa i infrastrukture, donosi

PRAVILNIK

O PROVEDBI UREDBE KOMISIJE (EU) BR. 1178/2011 O UTVRĐIVANJU TEHNIČKIH ZAHTJEVA I ADMINISTRATIVNIH PROCEDURA VEZANO ZA ČLANOVE POSADE ZRAKOPLOVA U CIVILNOM ZRAKOPLOVSTVU U SKLADU S UREDBOM (EZ) BR. 216/2008 EUROPSKOG PARLAMENTA I VIJEĆA

OPĆE ODREDBE

Usklađenost s pravnim aktima Europske unije

Članak 1.

Ovim se Pravilnikom utvrđuje nadležno tijelo i prijelazne odredbe za provedbu Uredbe Komisije (EU) br. 1178/2011 od 3. studenoga 2011. o utvrđivanju tehničkih zahtjeva i administrativnih procedura vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća (Tekst značajan za EGP) (SL 311, 25. 11. 2011.) (u daljnjem tekstu: Uredba (EU) br. 1178/2011) kako je izmijenjena i dopunjena.

Nadležno tijelo

Članak 2.

Nadležno tijelo za provedbu ovoga Pravilnika i Uredbe (EU) br. 1178/2011 u Republici Hrvatskoj je Hrvatska agencija za civilno zrakoplovstvo.

PRIJELAZNE I ZAVRŠNE ODREDBE

Avioni i helikopteri

Članak 3.

(1) Sva odobrenja izdana organizacijama koje osposobljavaju samo privatne pilote aviona u skladu sa JAR FCL 1, prestaju važiti 8. travnja 2018. ili do izdavanja odobrenja organizacijama za osposobljavanje u skladu sa Uredbom (EU) br. 1178/2011, ovisno o tome što nastupi ranije.

(2) Sva odobrenja izdana organizacijama koje osposobljavaju samo privatne pilote helikoptera u skladu sa JAR FCL 2, prestaju važiti 8. travnja 2018. ili do izdavanja odobrenja organizacijama za osposobljavanje u skladu sa Uredbom (EU) br. 1178/2011, ovisno o tome što nastupi ranije.

(3) Odobrenja registracija organizacija za osposobljavanje (PPL RF) izdana od strane Hrvatske agencije za civilno zrakoplovstvo u skladu sa zahtjevima JAR–FCL 1 ili JAR-FCL 2 prije stupanja na snagu ovoga Pravilnika, smatraju se valjanima do isteka rokova za usklađivanje predviđenih Uredbom (EU) br. 1178/2011, pod uvjetom da nastave udovoljavati uvjetima pod kojima su izdani.

Odgoda početka primjene pojedinih odredbi Uredbe (EU)
br. 1178/2011

Članak 4.

(1) Početak primjene sljedećih odredbi Priloga I Uredbe (EU) br. 1178/2011 odgađaju se do 8. travnja 2018.:

a) odredbe koje se odnose na dozvole pilota jedrilica i balona,

b) odredbe poddijela B,

c) odredbe iz točaka FCL.800, FCL.805 i FCL.815,

d) odredbe poddijela J odjeljka 10.

(2) Početak primjene odredbi Priloga VI i VII koje se odnose na organizacije za osposobljavanje koje provode osposobljavanje za dozvolu pilota lakog zrakoplova, privatnog pilota, balona ili jedrilice odgađa se do 8. travnja 2018.

(3) Početak primjene odredbi Uredbe (EU) br. 1178/2011 koje se odnose na pilote koji posjeduju dozvolu i pripadajući certifikat o zdravstvenoj sposobnosti koje je izdala treća zemlja uključene u nekomercijalne operacije zrakoplova navedenih u članku 4. stavku 1. točki (b) ili (c) Uredbe (EZ) br. 216/2008. odgađaju se do 8. travnja 2016.

(4) Početak primjene odredbi Priloga VI i VII koje se odnose na organizacije za osposobljavanje koje provode osposobljavanje samo za nacionalnu dozvolu koja je u skladu s člankom 4. stavkom 3. Uredbe Komisije (EU) br. 1178/2011 prihvatljiva za konverziju u dozvolu pilota lakog zrakoplova (LAPL), dozvolu pilota jedrilice (SPL) ili dozvolu pilota balona (BPL) iz Dijela FCL (PART-FCL) odgađa se do 8. travnja 2018.

(5) Iznimno od stavaka 1. – 5. ovoga članka, odredbe Uredbe (EU) br. 1178/2011 za koje je tim stavcima propisano da se odgađa početak njihove primjene, mogu se primjenjivati na subjekte koji to zatraže i prije isteka razdoblja njihove odgode.

Prestanak važenja propisa

Članak 5.

(1) Danom 8. travnja 2018. prestaju važiti:

a) točke 4. i 5. Dodatka 2 JAR-FCL 1.125 Pododjeljka C Sekcije 1, Pravilnika o uvjetima i načinu stjecanja, izdavanja, obnavljanja i produžavanja dozvole i ovlaštenja zrakoplovnom osoblju pilotima aviona (»Narodne novine«, broj 133/11),

b) točke 4. i 5. Dodatka 2 JAR-FCL 2.125 Pododjeljka C Sekcije 1, Pravilnika o uvjetima i načinu stjecanja, izdavanja, obnavljanja i produžavanja dozvole i ovlaštenja zrakoplovnom osoblju pilotima helikoptera (»Narodne novine«, broj 133/11).

c) Pravilnik o osposobljavanju, ispitima, dozvolama i ovlaštenjima pilota jedrilica (»Narodne novine«, broj 46/11),

d) Pravilnik o osposobljavanju, ispitima, dozvolama i ovlaštenjima pilota balona (»Narodne novine«, broj 29/11).

Stupanje na snagu

Članak 6.

(1) Ovaj Pravilnik stupa na snagu osmoga dana od dana objave u »Narodnim novinama«.

(2) Danom stupanja na snagu ovoga Pravilnika prestaje važiti Pravilnik o provedbi Uredbe Komisije (EU) br. 1178/2011 o utvrđivanju tehničkih zahtjeva i administrativnih procedura vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća (»Narodne novine«, broj 116/13).

Klasa: 011-01/15-01/54
Urbroj: 530-06-1-1-15-4
Zagreb, 28. travnja 2015.

Ministar
pomorstva, prometa i infrastrukture
dr. sc. Siniša Hajdaš Dončić, v. r.

52 13.05.2015 Pravilnik o provedbi Uredbe Komisije (EU) br. 1178/2011 o utvrđivanju tehničkih zahtjeva i administrativnih procedura vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća

52 13.05.2015 Pravilnik o provedbi Uredbe Komisije (EU) br. 1178/2011 o utvrđivanju tehničkih zahtjeva i administrativnih procedura vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća